L'Estratègia SmartCAT, aprovada per mitjà de l'Acord del Govern de 28 d'octubre del 2014, té com a objectiu que Catalunya esdevingui un territori intel·ligent de referència internacional que aprofiti l'ús de les tecnologies digitals per innovar en els serveis públics, potenciar el creixement econòmic, i promoure una societat més intel·ligent, sostenible i integradora.
El 5 d'octubre de 2016, el Parlament de Catalunya va aprovar una resolució en què s'insta el Govern de la Generalitat a realitzar les accions necessàries per garantir que tots els alumnes assoleixin, durant l'educació primària, les competències bàsiques necessàries per ser, a més de consumidors, creadors de solucions tecnològiques en la societat digital, atesa la competència digital que han de desenvolupar en aquesta etapa i, per tant, que la programació i la robòtica educativa siguin presents a l'escola des dels primers cursos de l'educació obligatòria, tot potenciant el que es coneix com a disciplines CTEM (ciència, tecnologia, enginyeria i matemàtiques; STEM en anglès).
El programa Bitbot.cat, portat a terme actualment per la Direcció General de Societat Digital del Departament de Polítiques Digitals i Administració Pública amb la col·laboració del Departament d'Educació, va néixer el 2016 i té per objectiu l'impuls d'activitats extraescolars de programació i robòtica amb l'objectiu principal de fomentar les vocacions tecnològiques entre els nens i les nenes de Catalunya.
El 2018, el Govern va aprovar el Pla STEMcat, que entre altres actuacions pretén promoure les disciplines CTEM.
La Direcció General de Societat Digital dona suport a aquest Pla i impulsa la difusió de projectes relacionats amb aquesta temàtica.
L'article 41.1 de l'Estatut d'autonomia de Catalunya disposa que «els poders públics han de garantir el compliment del principi d'igualtat d'oportunitats entre dones i homes en l'accés a l'ocupació, en la formació, en la promoció professional, en les condicions de treball, inclosa la retribució, i en totes les altres situacions, i també han de garantir que les dones no siguin discriminades a causa d'embaràs o de maternitat.»
Així mateix, l'article 53.1 disposa que «els poders públics han de facilitar el coneixement de la societat de la informació i han d'impulsar l'accés a la comunicació i a les tecnologies de la informació, en condicions d'igualtat, en tots els àmbits de la vida social, inclòs el laboral; han de fomentar que aquestes tecnologies es posin al servei de les persones i no afectin negativament llurs drets, i han de garantir la prestació de serveis per mitjà de les dites tecnologies, d'acord amb els principis d'universalitat, continuïtat i actualització.»
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, atribueix al Departament de Polítiques Digitals i Administració Pública les competències en telecomunicacions i societat digital.
El Decret 124/2019, de 4 de juny, de reestructuració del Departament de Polítiques Digitals i Administració Pública estableix que el Departament compta, entre d'altres unitats, amb la Secretaria de Polítiques Digitals, amb rang orgànic de secretaria general, en els termes que preveu l'article 11.2 de la Llei 13/1989, d'organització, procediment i règim jurídic de l'Administració de la Generalitat de Catalunya.
L'article 16.1.a) del Decret 124/2019 estableix que a la Secretaria de Polítiques Digitals li correspon impulsar el desplegament i la integració de les tecnologies digitals en tots els àmbits de la societat catalana.
L'article 17.1 b) i e), respectivament, estableixen que li correspon a la Direcció General de Societat Digital liderar les polítiques per impulsar una ciutadania digital tot desplegant programes de capacitació, inclusió i apoderament digital de la societat; i impulsar i participar en el disseny de les polítiques de promoció de les vocacions científiques, tecnològiques, en enginyeria i matemàtiques, posant especial atenció en la inclusió femenina en aquest àmbit.
Aquestes bases responen als objectius del Govern de la Generalitat de Catalunya d'incentivar l'estudi de carreres científiques i tecnològiques, mitjançant l'ajut a la participació d'alumnes de cicle superior de primària, de secundària i de batxillerat en concursos internacionals, centrats en algun tema de ciència o tecnologia, de valorar la importància de comptar amb polítiques públiques que recolzin la innovació tecnològica, de fomentar les capacitats científiques i tecnològiques dels més joves, ja que aquests concursos els permeten explorar i despertar els seus talents mitjançant projectes lúdics, participatius i innovadors, en què la ciència i la tecnologia són eines no només per crear, sinó també per inspirar i desenvolupar la confiança en si mateixos i assumir el desafiament de ser els futurs capdavanters i agents de canvi, i els ajuden a orientar la seva vida professional a la ciència i a la investigació.
Un altre estímul és fomentar la participació femenina, que actualment encara és escassa en els àmbits de la ciència i la tecnologia.
D'acord amb l'article 17 de la Llei 38/2003, de 17 de novembre, general de subvencions; el Reglament que la desenvolupa, aprovat pel Reial decret 887/2006, de 21 de juliol; el text refós de la Llei de finances públiques de Catalunya, aprovat mitjançant el Decret legislatiu 3/2002 de 24 de desembre, i l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores per a la concessió dels ajuts, en règim de concurrència competitiva, destinats a alumnes de cicle superior de primària, de secundària i de batxillerat per les despeses derivades de la seva participació en concursos internacionals amb temàtica científica o tecnològica, que consten en l'annex 1.
Aquesta Ordre entra en vigor l'endemà que es publiqui en el Diari Oficial de la Generalitat de Catalunya.
Contra aquesta Ordre es pot interposar un recurs contenciós administratiu davant el Tribunal Superior de Justícia de Catalunya en el termini de dos mesos a comptar de l'endemà que es publiqui en el Diari Oficial de la Generalitat de Catalunya, d'acord amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Barcelona, 2 de setembre de 2019
Bases reguladores d'ajuts, en règim de concurrència competitiva, destinats a alumnes de cicle superior de primària, de secundària, de batxillerat i de cicles formatius de grau mitjà i superior, per les despeses derivades de la seva participació en concursos internacionals amb temàtica científica o tecnològica
L'objecte d'aquestes bases és regular la concessió d'ajuts, en règim de concurrència competitiva, destinats a alumnes de cicle superior de primària, de secundària, de batxillerat i de cicles formatius de grau mitjà i superior, per les despeses derivades de la seva participació en concursos internacionals amb temàtica científica o tecnològica.
Poden ser persones beneficiàries d'aquests ajuts els alumnes de cicle superior de primària, de secundària, de batxillerat, o de cicles formatius de grau mitjà o superior.
3.1 Per obtenir la condició de persona beneficiària, s'han de reunir les condicions següents:
―Cursar els estudis en un centre de Catalunya, amb sistema educatiu català, durant l'any de la convocatòria.
―Participar en concursos internacionals relacionats amb la temàtica científica o tecnològica durant l'any natural en què es publiqui la convocatòria.
3.2 Els alumnes es poden presentar a un concurs individualment o en grup.
Si són menors d'edat, és necessari designar un representant legal major d'edat a l'efecte d'establir comunicacions amb la Generalitat de Catalunya.
3.3 Els alumnes menors d'edat han d'actuar a través del seu representant legal.
3.4 Els alumnes poden sol·licitar més d'un ajut de la convocatòria regulada per aquestes bases, sempre que siguin per a concursos diferents.
3.5 El compliment dels requisits esmentats en els punts anteriors s'ha d'acreditar d'acord amb el que estableix la base 7.1 d'aquestes bases.
3.6 Les persones beneficiàries han d'adherir-se als principis ètics i regles de conducta que figuren en l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, d'acord amb l'article 55.2 de la Llei 19/2014, de 29 de desembre, de transparència, accés a la informació pública i bon govern.
En l'annex 2 d'aquesta Ordre es reprodueixen els principis ètics i les regles de conducta als quals les persones beneficiàries de subvencions han d'adequar la seva activitat així com els efectes d'un eventual incompliment.
4.1 La quantia total del crèdit destinat a aquests ajuts es determina en la convocatòria corresponent.
4.2 El màxim per alumne és de 300 € a 500 €, en funció de la distància a la qual hagin de viatjar:
―Fins a 3.000 km, un màxim de 300 €/persona.
―De 3.000 km a 6.000 km, un màxim de 400 €/persona.
―Més de 6.000 km, un màxim de 500 €/persona.
En cap cas, l'ajut pot superar el cost de la despesa realitzada.
4.3 L'ajut atorgat d'acord amb el que s'estableix en aquesta Ordre és compatible amb altres ajuts, subvencions, ingressos o recursos per a la mateixa finalitat procedents de qualsevol Administració o ens públic o privat, nacionals o internacionals; en cap cas, la suma dels imports atorgats, ja sigui només l'import d'aquesta subvenció o la suma amb altres subvencions atorgades per la mateixa finalitat, pot superar el cost de l'activitat subvencionada.
5.1 Són despeses subvencionables:
―Les despeses d'inscripció al concurs internacional.
―Les despeses de trasllats (avió, tren i/o autocar) dels alumnes motivades per la seva participació en el concurs internacional.
―Les despeses de pernoctacions dels alumnes motivades per la seva participació en el concurs internacional.
5.2 Es considera despesa realitzada la que hagi estat efectivament pagada amb anterioritat a la finalització del període de justificació determinat en aquestes bases reguladores.
6.1 Les sol·licituds i els altres tràmits del procediment de concessió de les subvencions s'han de presentar per mitjans electrònics a través de la Seu electrònica de la Generalitat de Catalunya, https://seu.gencat.cat, sens perjudici del que estableixen l'article 25 de la Llei 26/2010, del 3 d'agost, de règim jurídic de les administracions públiques de Catalunya, i l'article 16.4 de la Llei 39/2015, d'1 d'octubre, del procediment administratiu comú de les administracions públiques.
6.2 Els formularis de sol·licitud i transferència es poden descarregar de la pàgina web que s'indiqui en la convocatòria.
6.3 La sol·licitud efectuada per mitjans telemàtics es considera presentada davant l'Administració de la Generalitat de Catalunya quan quedi registrada a la Seu electrònica de la Generalitat de Catalunya, https://seu.gencat.cat.
6.4 La impossibilitat tècnica, o d'altra índole, de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini que determini la convocatòria, excepte en els casos en què la Llei 39/2015, d'1 d'octubre, disposi una altra cosa.
Si es produeix una interrupció no planificada en el funcionament de la plataforma durant l'últim dia establert per a la realització del tràmit corresponent, s'ha de sol·licitar un certificat al Consorci AOC que justifiqui la impossibilitat tècnica de presentar la sol·licitud de subvenció dins de termini.
Aquest certificat s'ha de presentar juntament amb la sol·licitud i la documentació pertinent a través dels canals que estiguin operatius.
—7 Documentació que cal presentar amb la sol·licitud
7.1 Juntament amb la sol·licitud s'ha de trametre la documentació que es detalla a continuació:
a) Documentació de l'escolaritat, del curs vigent, dels alumnes participants en el concurs internacional, o certificat expedit pel centre educatiu en què s'hi indiqui que hi estan matriculats.
b) En el cas de menors que tinguin parentiu amb el seu representant legal, llibre de família o certificat de naixement, excepte si el representant l'ha presentat anteriorment a alguna Administració.
c) En el cas que el representant a l'efecte de sol·licitar l'ajut i el representant legal del menor no siguin la mateixa persona, còpia d'una autorització del representant legal al representant a l'efecte de sol·licitar l'ajut, perquè pugui actuar en nom de l'alumne menor d'edat.
d) Justificant de la inscripció que acrediti la participació en el concurs internacional.
e) Memòria explicativa del projecte en la qual es detalli el concurs en què es participa, el lloc, les dates i el projecte amb el qual es competeix.
f) Pressupost complet, detallat i equilibrat del projecte en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament.
g) Les declaracions responsables següents, que s'inclouen en el formulari de sol·licitud:
―Declaració responsable del compliment dels requisits i les condicions generals establerts a l'article 13 de la Llei 38/2003, de 17 de novembre, general de subvencions.
―Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com de les obligacions amb la Tresoreria General de la Seguretat Social.
―Declaració responsable de no tenir cap deute contret amb l'Administració de la Generalitat de Catalunya ni amb les seves entitats autònomes.
―Declaració responsable d'haver sol·licitat o obtingut ajuts o subvencions per a la mateixa finalitat d'altres administracions públiques o entitats privades, en què s'especifiqui la quantitat i l'organisme atorgant, si s'escau.
―Declaració responsable que són certes i completes les dades que es detallen en la sol·licitud, així com en tota la documentació annexa.
7.2 Si la sol·licitud no inclou la documentació exigida en aquesta base o qualsevol altra documentació essencial per a la valoració de la sol·licitud, es requerirà l'alumne, o en cas de ser menor d'edat, el representant que consti a la sol·licitud perquè, en el termini de 10 dies hàbils, s'esmeni el defecte o s'adjunti els documents preceptius, amb indicació que, si no es fa, es considerarà que desisteix de la petició, amb una resolució prèvia, d'acord amb el que disposa l'article 68 de la Llei 39/2015, d'1 d'octubre.
Aquest requeriment s'efectua per mitjans electrònics a través de la Seu electrònica de la Generalitat de Catalunya, https://tauler.seu.cat/inici.do? idens=1.
7.3 La presentació de la sol·licitud de subvenció faculta l'ens competent per comprovar la conformitat de les dades que conté o es declaren.
7.4 La inexactitud, falsedat o omissió de caràcter essencial de qualsevol dada o document que acompanyi la sol·licitud de subvenció deixen sense efecte aquest tràmit, des del moment en què es conegui, i amb l'audiència prèvia a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la concessió.
7.5 El formulari de sol·licitud incorpora una autorització al Departament de Polítiques Digitals i Administració Pública perquè pugui fer les consultes necessàries per verificar les dades d'identitat de la persona sol·licitant.
En cas que no es doni l'autorització i l'alumne sigui proposat com a beneficiari de la subvenció, en la proposta de resolució provisional se'l requerirà que aporti els documents exigits a la base 7.1 per verificar les dades de la seva identitat.
Si la persona sol·licitant ha presentat els documents anteriorment a alguna Administració, haurà d'indicar en quin moment i davant de quin òrgan administratiu.
Excepcionalment, si no es poden obtenir els documents esmentats, es demanarà a la persona sol·licitant que els aporti.
—8 Termini de presentació de sol·licituds
El termini de presentació de sol·licituds es determina en la convocatòria corresponent.
9.1 Els criteris de valoració de les sol·licituds són els següents:
―Grups mixtos formats per un mínim del 25% de noies: 3 punts, per un mínim del 50% de noies: 4 punts, i per més del 50% de noies: 5 punts.
―Distància al lloc del concurs: fins a 2.000 km: 2 punts, fins a 3.000 km: 3 punts, fins a 4.000 km: 4 punts, més de 4.000 km: 5 punts.
9.2 Els ajuts s'atorguen a les sol·licituds que compleixin tots els requisits i que obtinguin les puntuacions més altes, d'acord amb els criteris de valoració indicats en el punt 9.1, i fins a esgotar el crèdit de la convocatòria.
9.3 La Comissió Tècnica de Valoració elabora un informe d'avaluació que inclou les sol·licituds ordenades de més a menys puntuació, fins a esgotar les disponibilitats pressupostàries.
En el cas d'empat entre diverses sol·licituds, la Comissió Tècnica de Valoració les ordenarà en funció del nombre de les alumnes en el grup.
—10 Comissió Tècnica de Valoració
L'avaluació de les sol·licituds presentades correspon a la Comissió Tècnica de Valoració, integrada pels membres següents:
―El cap del Servei d'Inclusió i Capacitació Digital de la Direcció General de Societat Digital, o la persona en qui delegui, que la presideix.
―Dos funcionaris designats per la persona titular de la Direcció General de Societat Digital, un de les quals actua com a secretari.
S'ha de vetllar per garantir la paritat de gènere en la Comissió, sempre que sigui possible.
11.1 El procediment de concessió d'aquestes subvencions es tramita d'acord amb el règim de concurrència competitiva.
11.2 L'òrgan competent per ordenar i instruir el procediment de concessió dels ajuts a què es refereixen aquestes bases és la persona titular de la Direcció General de Societat Digital.
11.3 L'òrgan competent per resoldre el procediment de concessió dels ajuts a què es refereixen aquestes bases és la persona titular de la Secretaria de Polítiques Digitals, d'acord amb la Resolució PDA/360/2019, de 14 de febrer, de delegació de competències de la persona titular del Departament de Polítiques Digitals i Administració Pública en les persones titulars de diversos òrgans del Departament.
11.4 Un cop avaluades les sol·licituds, l'òrgan instructor formula la proposta de resolució provisional de concessió de les subvencions, d'acord amb l'informe i/o l'acta de la comissió de valoració.
L'òrgan instructor formula la proposta definitiva de concessió de les subvencions, a la vista, en tot cas, de la proposta de resolució provisional, de la documentació addicional presentada per les persones beneficiàries proposades, i de les comprovacions d'ofici necessàries, i l'eleva a l'òrgan resolutori.
La proposta de resolució de concessió s'ha de fonamentar en els informes i/o actes de la Comissió de Valoració.
Si l'òrgan que fa la proposta no segueix els informes esmentats, ha de motivar-ne la discrepància.
11.5 L'atorgament d'aquestes subvencions està supeditat a la possibilitat de reducció parcial o total de la subvenció, abans que no es dicti la resolució definitiva de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
—12 Proposta de resolució provisional, acceptació de la subvenció, reformulació i presentació de documentació addicional
12.1 La proposta de resolució provisional de les subvencions es notifica a les persones interessades mitjançant la publicació al Tauler electrònic de l'Administració de la Generalitat de Catalunya, https://tauler.seu.cat/inici.do? idens=1.
12.2 La proposta de resolució provisional conté la llista d'alumnes proposats per ser beneficiaris de les subvencions i els alumnes que formen part de la llista de reserva, si n'hi ha, degudament prioritzada en funció de la puntuació obtinguda i sempre que hagin assolit la puntuació mínima exigida.
En el supòsit que algun alumne proposat per ser beneficiari de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que hi hagi crèdit suficient per atendre les sol·licituds següents.
12.3 La subvenció s'entendrà acceptada tàcitament en el supòsit que l'alumne proposat com a beneficiari no presenti cap al·legació dins el termini de 10 dies hàbils a comptar de l'endemà de la publicació o notificació de la proposta provisional de concessió.
12.4 Dins el termini de 10 dies hàbils a comptar de l'endemà de la publicació o notificació de la proposta provisional de concessió, els alumnes o el representant, en cas de ser menors d'edat, poden presentar al·legacions, que es tindran en compte en el moment de resoldre.
13.1 Comporta la inadmissió de la sol·licitud l'incompliment dels requisits no esmenables o del termini de presentació de sol·licituds que estableixi la convocatòria de subvenció.
13.2 Comporta el desistiment de la sol·licitud la manca de presentació de qualsevol dels documents que preveu la base 7 o la manca d'esmena dels requisits esmenables dins el termini de 10 dies hàbils, un cop rebut el requeriment pertinent.
13.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la publicació al Tauler electrònic de l'Administració de la Generalitat de Catalunya, https://tauler.seu.cat/inici.do? idens=1, sens perjudici que pugui utilitzar addicionalment altres mitjans electrònics.
13.4 Qualsevol alumne pot desistir per escrit de la seva sol·licitud de subvenció, abans de la concessió, i l'òrgan instructor l'ha d'acceptar.
14.1 La persona titular de la Secretaria de Polítiques Digitals resoldrà en el termini màxim de sis mesos a comptar de l'endemà de la publicació de la convocatòria.
La resolució es notificarà a les persones interessades mitjançant la publicació al Tauler electrònic de l'Administració de la Generalitat de Catalunya, https://tauler.seu.cat/inici.do? idens=1, sens perjudici que pugui utilitzar addicionalment altres mitjans electrònics.
14.2 En la publicació de la resolució d'atorgament hi ha de constar la via de recurs que correspongui.
14.3 Transcorregut el termini màxim previst sense que s'hagi dictat i notificat la resolució d'atorgament, les persones sol·licitants poden entendre desestimades les seves sol·licituds per silenci administratiu.
14.4 Contra la resolució, que exhaureix la via administrativa, les persones interessades poden interposar un recurs potestatiu de reposició davant la persona titular de la Secretaria de Polítiques Digitals en el termini d'un mes a comptar de l'endemà de la notificació, d'acord amb els articles 123 i 124 de la Llei 39/2015, d'1 d'octubre, o, directament, un recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la notificació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
D'acord amb l'article 94.6 del text refós de la Llei de finances públiques de Catalunya, s'ha de donar publicitat a les subvencions atorgades exposant-les al Tauler electrònic de l'Administració de la Generalitat de Catalunya, https://tauler.seu.cat/inici.do? idens=1.
16.1 L'obligació de pagament de la subvenció es realitza directament a favor de la persona interessada i es tramita un cop l'activitat subvencionada ha estat degudament justificada i ha complert la finalitat que en va motivar la concessió.
16.2 El pagament de l'ajut s'efectua mitjançant una transferència bancària al compte corrent indicat amb aquesta finalitat en la sol·licitud.
17.1 Els alumnes destinataris de l'ajut han de justificar, davant de la Direcció General de Societat Digital, la realització efectiva de l'activitat subvencionada durant els dos mesos següents a la data de finalització del concurs.
17.2 La documentació justificativa s'ha de trametre per mitjans telemàtics des de la Seu electrònica de la Generalitat de Catalunya, https://seu.gencat.cat.
17.3 La justificació ha de contenir:
a) Una memòria explicativa del compliment de la finalitat de l'objecte de la subvenció, amb indicació dels resultats obtinguts.
b) Un compte justificatiu basat en una relació classificada de les despeses de l'activitat, amb identificació del creditor, el número de la factura o el document de valor probatori equivalent en el tràfic mercantil, l'import, la data d'emissió i la data de pagament.
c) Les factures escanejades, que només poden anar a nom del sol·licitant, o els documents probatoris equivalents en el tràfic jurídic mercantil o amb eficàcia administrativa, i la documentació acreditativa del pagament, també escanejada, consistent en l'extracte bancari o, en cas de pagaments en efectiu, la documentació acreditativa de la percepció de l'import per part del creditor.
Les factures han de respondre al període d'execució de la subvenció i han de ser lliurades a nom de la persona beneficiària.
d) La liquidació del pressupost de despeses i ingressos amb indicació de les desviacions produïdes, si s'escau, respecte al pressupost inicial.
e) Una relació detallada dels altres ingressos o subvencions que hagin finançat l'activitat subvencionada amb indicació de l'import i la procedència.
17.4 Si s'opta per presentar la justificació juntament amb la sol·licitud, perquè les dates del concurs ho permeten, la justificació ha de contenir tots els apartats de la base 17.3, excepte el punt d).
17.5 L'alumne al qual s'ha atorgat l'ajut ha de facilitar qualsevol informació o comprovació relativa a l'objecte de l'ajut que li pugui requerir la Direcció General de Societat Digital.
17.6 Els models de justificació i les instruccions per emplenar-los i trametre la documentació justificativa per via telemàtica estan a disposició dels alumnes a la Seu electrònica de la Generalitat de Catalunya, https://seu.gencat.cat.
—18 Altres obligacions de les persones destinataris
Les persones destinatàries han de complir les obligacions que preveu la normativa vigent en matèria de subvencions i en concret:
a) Dur a terme l'activitat subvencionada d'acord amb el projecte presentat.
b) Comunicar, a la persona titular de la Direcció General de Societat Digital, les subvencions, els ajuts, els ingressos o els recursos que financin l'activitat subvencionada obtinguts d'altres administracions o entitats públiques o privades, nacionals o internacionals, o sol·licitats a aquestes, amb posterioritat a la presentació de la sol·licitud de subvenció.
c) Fer constar en qualsevol publicitat referida a l'activitat subvencionada o en els materials que s'elaborin l'expressió «Amb el suport de» seguida del logotip d'identificació bàsica de la Generalitat de Catalunya, disponible a http://identitatcorporativa.gencat.cat/ca/descarregues/departaments-i-imatges-propies/departament-de-politiques-digitals-i-administracio-publica/Identificacions-del-Departament/departament/, respectant els criteris d'identitat corporativa que es poden consultar a http://identitatcorporativa.gencat.cat/ca/identitat-visual/collaboracions-i-coexistencia/
d) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control del Departament de Polítiques Digitals i Administració Pública, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
f) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
—19 Modificació de la resolució
L'òrgan concedent té la facultat de revisar els ajuts concedits i modificar la resolució de concessió en el cas que les condicions que es van tenir en compte per a la concessió de la subvenció s'alterin o en cas d'obtenció concurrent d'altres ajuts o subvencions.
20.1 L'òrgan concedent, un cop tramitat el procediment legalment establert, ha de revocar totalment o parcialment les subvencions concedides amb l'obligació, per part de la persona beneficiària, de retornar l'import rebut i de pagar l'interès de demora corresponent, en els supòsits previstos en el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i en la Llei 38/2003, de 17 de novembre, general de subvencions.
En cas d'incompliment de les obligacions que preveuen aquestes bases reguladores, s'aplica el règim sancionador previst en la Llei 38/2003, de 17 de novembre, general de subvencions, i en el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, sempre que l'incompliment sigui constitutiu d'infracció d'acord amb la legislació esmentada, amb independència del reintegrament total o parcial de la subvenció.
En el cas que l'objecte de la subvenció inclogui el tractament de dades de caràcter personal, les persones beneficiàries i entitats col·laboradores han de complir amb la normativa corresponent, tot adoptant i implementant les mesures de seguretat previstes per la Llei orgànica 3/2018, de 5 de desembre, de protecció de dades personals i garantia dels drets digitals i pel Reglament general de protecció de dades (Reglament (UE) 2016/679 del Parlament Europeu i del Consell, de 27 d'abril de 2016), en vigor des del 25 de maig de 2018.
Principis ètics i regles de conducta als quals les persones beneficiàries de subvencions han d'adequar la seva activitat i efectes d'un eventual incompliment d'aquests principis ètics i regles de conducta
Les persones beneficiàries de subvencions o ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta, i posar en coneixement dels òrgans competents qualsevol manifestació d'aquestes pràctiques que, al seu parer, afecti o pugui afectar el procediment.
Amb caràcter general, les persones beneficiàries de subvencions o ajuts públics en l'exercici de la seva activitat, assumeixen les obligacions següents:
En particular, les persones beneficiàries de subvencions assumeixen les obligacions següents:
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en el procediment d'adjudicació d'una subvenció.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'article 3.4 de la Llei de transparència.
En cas d'incompliment dels principis ètics i regles de conducta s'aplicarà el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a les persones beneficiàries de subvencions, sens perjudici d'aquelles altres possibles conseqüències previstes a la legislació vigent en matèria de subvencions.